Diari Oficial de la Generalitat Valenciana


Sumari del DOGV 8836, del 16-06-2020 (2020/4343)

RESOLUCIÓ de 9 de juny de 2020, de la Conselleria d'Innovació, Universitats, Ciència i Societat Digital, per la qual s'estableixen, per a l'any 2021, els terminis per a sol·licitar la renovació de l'acreditació dels títols universitaris oficials impartits a la Comunitat Valenciana, programa «Reacredita», d'acord amb el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8836

Data del DOGV
:   16-06-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/4343


Data del document
:   09-06-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Resolució

Descriptors 

:   * Conselleria d'Innovació, Universitats, Ciència i Societat Digital
    * centre d'ensenyament

RESOLUCIÓ de 9 de juny de 2020, de la Conselleria d'Innovació, Universitats, Ciència i Societat Digital, per la qual s'estableixen, per a l'any 2021, els terminis per a sol·licitar la renovació de l'acreditació dels títols universitaris oficials impartits a la Comunitat Valenciana, programa «Reacredita», d'acord amb el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials. [2020/4343]  
  
El Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, modificat pel Reial decret 861/2010, de 2 de juliol, estableix en l'article 24.2 que abans del transcurs de quatre anys, des de la verificació inicial o des de l'última acreditació, per als títols universitaris oficials de màster i de sis anys per als títols universitaris oficials de grau i doctorat, han d'haver renovat l'acreditació. Així mateix, el Reial decret 99/2011, de 28 de gener, pel qual es regulen els ensenyaments oficials de doctorat reafirma, en l'article 10, aquesta obligació de renovació de l'acreditació al cap de sis anys, des de la verificació inicial o des de l'última acreditació, a la qual es refereix l'article 24 del Reial decret 1393/2007, abans esmentat.  
  
L'article 27.bis del Reial decret 1393/2007, regula el procediment de renovació de l'acreditació dels títols universitaris. En aquest s'estableix que per a la renovació de l'acreditació és competent el Consell d'Universitats, mitjançant la resolució corresponent, amb un informe previ favorable emés per l'òrgan competent d'avaluació.  
  
La importància del procés de renovació de l'acreditació és l'avaluació dels resultats obtinguts per un programa formatiu en relació amb els compromisos adquirits en el disseny del títol. La seua vocació és la d'incrementar la transparència i de retre comptes a la societat dels resultats obtinguts pels ensenyaments universals oficials.  
  
D'acord amb la legislació esmentada, el procés d'avaluació per a la renovació de l'acreditació ha d'incloure, en tot cas, una visita d'experts externs a la universitat, que farà l'AVAP, en virtut de la Llei 5/2006, de 25 de maig, de la Generalitat, de creació de l'agència valenciana d'avaluació i prospectiva (AVAP), que atribueix a aquesta, entre les seues funcions, l'acreditació i l'avaluació de les institucions universitàries i del professorat i altres activitats afins que establisca la Llei orgànica 6/2001, de 21 de desembre, d'universitats, modificada per la Llei orgànica 4/2007 de 12 d'abril.  
Aquest procés d'avaluació té com a principal objectiu comprovar si els resultats del títol són adequats i permeten garantir la continuïtat adequada de la impartició d'aquest fins a la renovació següent de l'acreditació. Aquests resultats se centren, entre altres, en la comprovació de l'adquisició de competències per part dels estudiants i en els mecanismes de valoració de l'adquisició d'aquestes que la universitat ha desenvolupat per a cada títol, i també en l'anàlisi de l'evolució dels resultats d'aquest.  
Amb aquesta finalitat, les universitats han de presentar la sol·licitud corresponent de renovació de l'acreditació dels seus títols, d'acord amb el procediment que s'estableix en l'article 27 bis del Reial decret 1393/2007 i els terminis que s'estableixen en aquesta resolució.  
  
Per tot això, d'acord amb la proposta de la directora general d'Universitat, Investigació i Ciència de data 29 de maig de 2020, i fent ús de les atribucions que em confereix l'article 28 de la Llei 5/1983, de 30 de desembre, del Consell, resolc:  
  
Primer. Objecte  
L'objecte d'aquesta resolució és l'establiment del procediment i els terminis per a la renovació de l'acreditació de títols universitaris oficials de grau, màster i doctor en l'àmbit de la Comunitat Valenciana.   
  
Segon. Títols universitaris oficials d'aplicació  
El procediment i els terminis que s'estableixen en aquesta resolució són aplicables als títols universitaris oficials de grau, màster i doctor de les universitats de l'àmbit de la Comunitat Valenciana, el termini de renovació de l'acreditació, d'acord amb el que s'estableix en l'article 24.2 i en la disposició transitòria sisena del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, es troba entre l'1 de gener de 2021 i el 31 de desembre de 2021.  
  
Tercer. Procediment de renovació de l'acreditació  
1. La renovació de l'acreditació dels títols universitaris oficials als quals és aplicable aquesta resolució s'ha de tramitar d'acord amb el que es disposa en l'article 27 bis del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials i que comprén les fases següents:  
  
a) El procediment s'inicia mitjançant la presentació de la sol·licitud oportuna per part de les universitats interessades en la forma i els terminis que s'estableixen en aquesta resolució.   
b) Una vegada instruït l'expedient, l'òrgan instructor, que serà la direcció general competent en matèria d'educació superior de la Generalitat, l'ha de trametre a l'Agència Valenciana d'Avaluació i Prospectiva (AVAP) perquè l'avalue.   
c) L'AVAP ha d'elaborar una proposta d'informe que s'ha d'expressar, en forma motivada, en termes favorables a la renovació de l'acreditació o, si escau, ha d'indicar els aspectes que necessàriament han de ser modificats a fi d'obtindre un informe favorable. Aquest informe l'AVAP l'ha d'enviar a la universitat sol·licitant perquè puga presentar al·legacions en el termini de vint dies naturals.  
d) Una vegada conclòs aquest termini i valorades, si escau, les al·legacions, l'AVAP ha d'elaborar l'informe d'avaluació, que pot ser favorable o desfavorable, i l'ha de trametre a la universitat sol·licitant, al Consell d'Universitats, al Ministeri d'Educació Cultura i Esport i a la conselleria competent en matèria d'educació superior de la Generalitat.  
  
e) Una vegada rebut l'informe anterior, i de conformitat amb el que s'estableix en el Reial decret 1393/2007, de 29 d'octubre, esmentat, el Consell d'Universitats ha de dictar en el termini d'un mes, i en tot cas, abans de sis mesos des de la sol·licitud de la universitat, la resolució corresponent que ha de comunicar al Ministeri d'Educació, Cultura i Esport, a la conselleria competent en matèria d'educació superior de la Generalitat i a la universitat. L'apartat 6 de l'article 27 bis del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials, també estableix que si manca una resolució expressa en el termini esmentat, s'ha de considerar estimada la sol·licitud.   
f) Els apartats 7, 8 i 9 de l'article 27 bis del Reial decret 1393/2007, de 29 d'octubre, estableixen que:  
- Contra la resolució a què es refereix l'apartat anterior, la universitat pot recórrer davant la presidència del Consell d'Universitats en el termini d'un mes. El recurs s'ha de substanciar d'acord amb el procediment que es disposa en els apartats 9 i següents de l'article 25 del Reial decret 1393/2007, de 29 d'octubre, pel qual s'estableixen els ensenyaments universitaris oficials.   
- Una vegada dictada la resolució, el Ministeri d'Educació, Cultura i Esport l'ha de comunicar al Registre d'Universitats, Centres i Títols que, si és estimatòria, procedirà a inscriure la corresponent renovació de l'acreditació. Si és desestimatòria, el títol serà baixa en el Registre i perdrà el caràcter oficial i la validesa en tot el territori nacional. En aquest últim supòsit, la resolució corresponent ha de declarar extingit el pla d'estudis i ha d'establir les mesures adequades que garantisquen els drets acadèmics dels estudiants que es troben cursant aquests estudis.   
  
- El termini màxim per a la resolució d'aquest procediment és de sis mesos, comptadors des de l'endemà de la presentació de la sol·licitud.   
  
  
Quart. Presentació de sol·licituds  
La participació s'inicia mitjançant la presentació de la sol·licitud individualitzada corresponent per a cada títol, segons els terminis que es detallen en l'apartat cinqué i dirigida a la direcció general competent en matèria d'educació superior.  
Les universitats han de presentar les sol·licituds de renovació d'acreditació dels títols segons el formulari disponible en la pàgina web de l'AVAP http://www.avap.es i que acompanya com a annex I aquesta resolució.  
Durant el mes de gener de 2021, les universitats han d'abonar a l'AVAP la taxa corresponent d'avaluació i emissió de l'informe, que s'estableix en la Llei de taxes de la Generalitat, per a la renovació de l'acreditació dels títols universitaris oficials previstos en l'article 27 bis del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
L'imprés per a realitzar el pagament de la taxa figura com a annex II d'aquesta resolució i el model normalitzat del qual estarà disponible en l'adreça d'internet següent: http://www.avap.es. El pagament s'ha de fer mitjançant una transferència bancària en el compte de titularitat de l'AVAP que s'indica en el model.  
És necessari que l'imprés de pagament de la taxa s'acompanye amb el justificant bancari de la transferència realitzada en el qual s'indiquen els títols universitaris amb els quals es corresponen les taxes abonades.  
Si la documentació aportada durant el període de presentació de sol·licituds és incompleta o conté errors corregibles, es requerirà el sol·licitant perquè en el termini de deu dies hàbils esmene la falta, o adjunte els documents preceptius, amb l'advertiment que, si no ho fa, es considerarà que desisteix de la sol·licitud d'acord amb el que s'estableix en l'article 68 de la Llei 39/2015, d'1 d'octubre, del procediment administratiu comú de les administracions públiques.   
  
  
Cinqué. Terminis  
Els terminis de què disposen les universitats per a la presentació de les sol·licituds de renovació de l'acreditació dels seus títols són els següents:   
1. Del 14 de setembre al 25 de setembre de 2020, per a aquells títols l'acreditació dels quals haja de ser renovada entre l'1 de gener de 2021 i el 31 de març de 2021.   
2. Del 16 de novembre al 27 de novembre de 2020, per a aquells títols l'acreditació dels quals haja de ser renovada entre l'1 d'abril i el 30 de juny de 2021.  
3. De l'11 de gener de 2021 al 21 de gener de 2021, per a aquells títols l'acreditació dels quals haja de ser renovada entre l'1 de juliol i el 30 de setembre de 2021.  
4. Del 19 d'abril de 2020 fins al 30 d'abril de 2021, per a aquells títols l'acreditació dels quals haja de ser renovada entre l'1 d'octubre i el 31 de desembre de 2021.  
  
Sisé. Efectes  
Aquests procediments tenen caràcter oficial i produeixen els efectes que s'indiquen en el Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.  
De conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es pot recórrer potestativament en reposició o bé cal plantejar directament un recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'ha d'interposar davant la consellera d'Innovació, Universitats, Ciència i Societat Digital en el termini d'un mes comptador des de l'endemà de la publicació.  
b) El recurs contenciós administratiu s'ha de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació.  
  
Alacant, 9 de juny de 2020.- La consellera d'Innovació, Universitats, Ciència i Societat Digital: Carolina Pascual Villalobos.